別鄭康道
作者：曹勛
朝代：宋

paragraphs: 與公相從久，未始蹈瑣細。
我既困索米，公已安吳地。
一廛了百指，與閑殆天意。
陛下聖而武，庶物進以彙。
擇材訪耆宿，粲若數一二。
考槃出幽隠，鼓篋趨朝市。
公尚有遐心，詎宜忽初志。
腰鐮與手斧，甘窮幾經歲。
我願以公名，充庭如孔翠。
風雲際盛旦，用激志士氣。
胡爲倏來往，老懷惜摻袂。
惟冀加餐飯，賢者不終棄。
功名會有日，當看詠既醉。